钦定古今图书集成/理学汇编/学行典/第217卷 > 刘天启
## 钦定古今图书集成/理学汇编/学行典/第217卷 > 刘天启

按《沈丘县志》：“刘天启，父仲玺，故母董氏守节。启甫十
岁，哀痛成礼，奉母训无所违。比游泮，母谕以当取科
甲以荣其亲，启曰：‘科甲当取，纲常尤重。事母竭力，凡
温凊定省，无不曲尽。母病不解带者数月，誓以身代。
母故，结庐墓旁，朝夕哭奠，负土成丘。墓上三瓜并蒂，
白兔驯侧，宅内枯桃，三年复荣。里中蝗，不食禾，人皆’”
谓刘孝子所致。县学赠有《表扬纯孝》匾，督学陈有《旌
扬孝行》匾。邑侯罗赠以诗曰：“刘生刘生何为者？日日
悲号伏荒野。松楸树老无颜华，元猿哀啸驯其下。星
霜三易岁月深，一庵常与一丘临。肩上累累挑土痕，
绝似昔贤负米心。负米为生尔为死，一怀能彻九原
否？风木永结百年思，啧啧人闲称孝子。”